Premierul Marcel Ciolacu le-am cerut tinerilor, joi, cu ocazia Zilei Naționale a Tineretului să nu se urce la volan dacă au consumat alcool sau droguri. „Ziua Tineretului trebuie să fie un motiv de bucurie, însă de prea multe ori distracția poate scăpa de sub control și produce drame”, spune Ciolacu.
Premierul Marcel Ciolacu a avut, joi, printre mesajele adresate cu ocazia Zilei Naționale a Tineretului, și unul „simplu și clar”. Acela ca tinerii să nu conducă sub inflența alcoolului sau a drogurilor.
„Ziua Tineretului trebuie să fie un motiv de bucurie, însă de prea multe ori distracția poate scăpa de sub control și produce drame”, a scris premierul pe pagina sa Facebook.
Tinerii, a continuat Marcel Ciolacu, sunt categoria cea mai expusă la consumul de alcool și de droguri, inclusiv asociat cu conducerea autovehiculelor.
„De aceea, alături de Robert Cazanciuc și de mulți alți colegi din PSD, am inițiat cea mai amplă campanie de responsabilizare în privința consumului de alcool și droguri la volan. Fiindcă tinerii sunt, din păcate, printre cei mai expuși la asemenea pericole, astfel că protejarea lor este mai importantă ca oricând.
Le transmit tuturor tinerilor acest mesaj simplu și clar. Nu conduceți dacă ați consumat alcool sau droguri și nu-i lăsați nici pe cei ce lângă voi să facă o astfel de greșeală cu consecințe dramatice”, se arată în postarea premierului.
Premierul Marcel Ciolacu a atras atenția că condusul sub influența alcoolului sau a substanțelor interzise implică riscul major de a provoca tragedii pe șosele și a invocat Legea Anastasia, inițiată de senatorul social-democrat Robert Cazanciuc
Potrivit Legii Anastasia, „săvârșirea omorului din culpă de către un șofer care a condus fără permis, sub influența alcoolului sau a substanțelor psiho-active, se pedepsește cu închisoarea, fără posibilitatea ca instanța să dispună supendarea executării pedepsei sub supraveghere”. România ocupă primul loc în Europa la numărul deceselor cauzate de accidente rutiere.
„Riscul de a provoca, în asemnea condiții, accidente mortale este unul uriaș, iar Legea Anastasia prevede pedeapsa închisorii cu executare. Și nu există excepții! Le mulțumesc colegilor din PSD, voluntarilor, polițiștilor rutieri și tuturor companiilor partenere implicate în campania de conștientizare legată de Legea Anastasia Fii curat la volan!”, a scris Marcel Ciolacu.